作者:錢起
標題:山居新種花藥，與道士同遊賦詩
內容:自樂魚鳥性，甯求農牧資。淺深愛巖壑，疏鑿盡幽奇。雨花相助好，鶯鳴春草時。種蘭入山翠，引葛上花枝。風露拆紅紫，緣溪複映池。新泉香杜若，片石引江蘺。宛謂武陵洞，潛應造化移。杖策攜煙客，滿袖掇芳蕤。蝴蝶舞留我，仙雞閑傍籬。但令黃精熟，不慮韶光遲。笑指雲蘿徑，樵人那得知。